
Årsberetning Flå IL Ski 2017

Skistyret har bestått av følgende personer frem til Årsmøtet i Flå IL 2016:
Leder: Jon Olav Røsbjørgen
Nestleder/arrangementsansvarlig: Svanhild Engan
Kasserer: Erik Jensen
Sekretær: Ragnhild Nyhus Røsbjørgen
Sponsoransvarlig: Stein Eidsmo Hova
Dugnadsansvarlig: Erling Hugdal
Arrangementskoordinator: Per Arne Tangvik
Anleggsansvarlig: Ketil Reitan

Skistyret har bestått av følgende personer fra april 2017:
Leder: Jon Olav Røsbjørgen
Arrangementsansvarlig: Anders Holte
Rennansvarlig interne arrangement: Thomas Holthe
Sponsoransvarlig: Stein Eidsmo Hova
Dugnadsansvarlig: Per Arne Tangvik
Anleggsansvarlig: Ketil Reitan


Våre aktiviteter og anlegg:

Skistyret. Vi har hatt to formelle styremøter. I tillegg har det vært flere uformelle møter i forbindelser med våre arrangementer. En del avgjørelser er blitt gjort ved hjelp av mail og telefon. 

Arrangement: 
2017 ble en meget aktiv vinter for skiavdelinga med gjennomføring av alle planlagte arrangement. Takket være en snørik og flott vinter oppdaget mange skigleden på nytt. Besøkene på Langmyra har økt kraftig med mye folk fra Trondheim og Klæbu i tillegg til bygdas egne innbyggere.
Langmyra:
Bedriftsrenn lørdag 7. januar:
Lørdag 7/1 arrangerte Bedriftslangrenn Midt-Norge bedriftsrenn i klassisk stil. Fantastiske snøforhold og hederlig innsats fra løypemannskapet fra Flå IL gjorde dette til et bra arrangement med fornøyde deltagere (51 stk stilte til start) og arrangør som var Statens Vegvesen.

Sigurd Fremos Minneløp søndag 8. januar:
Søndag 8/1 arrangerte vi i Flå IL ski vårt årlige fristilrenn: Sigurd Fremos Minneløp. Snøforholdene kunne ikke vært bedre, og for første gang på mange år ble rennet arrangert som det opprinnelig var tenkt: 15 km for 17 år-senior og 10 km for 12-16 år. 34 stk stilte til start. Spurtpris på Tjukkåsen ble vunnet av Berit Gjelten fra Vestbyen IL og Gjermund Løfald fra Rindal IL. 
I mål var det kun en knapp halv meter som skilte Løfald og Flå egens Vegard Stav der Løfald trakk det lengste strået. Og rett bak kom enda en Gauldaling, Magnus Wiig, som da fikk 3. plassen. Et meget spennende spurtoppgjør i herreklassen! Berit Gjelten vant kvinneklassen. 
Lysløypa på Fremo:

Flårennet lørdag 28. januar:

Under særdeles flotte forhold i lysløypa på Fremo ble årets Flårenn arrangert lørdag 28. januar i fristil. Hele 120 stk stilte til start med løpere helt fra Oppdal og Krokstadøra til lokale deltagere i Gauldalen og Trondheimsregionen. Flå IL ski ønsker å rette en stor takk til alle for en fantastisk dag både deltagere, hjelpemannskap, løypekjørere og sponsorer. 

Flåmarka:
Seterrennet søndag 5. mars: 
Hele 108 små og store startet årets Seterrenn utover den gamle seterveien i Flåmarka søndag 5. mars. Det var sol fra skyfrihimmel, men kraftig vind gjorde turen til en styrkeprøve for de fleste. Løypekjørerne Jon Olav Eidsmo og Jørn Bolland hadde gjort en fabelaktig jobb med å kjøre opp spor så turgåerne kunne velge mellom 25 eller 32 km. På den lengste sløyfa som gikk utom Langlandsvollen var det gjenblåste spor mange plasser, men god sikt gjorde det fullt mulig å se hvor man skulle gå. Seterrennet arrangeres kun som trimrenn uten tidtaking. 

Skiteknikkurs lørdag 14. januar:

På årets kanskje fineste vinterdag arrangerte skiavdelinga skiteknikkurs for nybegynnere på Langmyra. Jon Olav og Jan Magnus Røsbjørgen var instruktører for 7 stk lærevillige damer og herrer. Skisportens venner sponset deltageravgiften og lånte ut brakkene hvor det var supre fasiliteter med ovnsvarme og strømaggregat. Dette var et kurs i klassisk skiteknikk med fokus på balanse og riktig tyngdeoverføring. Først var det balansetrening og lek før alle fikk et kurs i skismøring. Så ble det ei ny økt før deltagerne fikk servert lunsj inne i brakka. Avslutningsvis var det diagonalgang i slak motbakke der alle deltagerne fikk individuelle tilbakemeldinger og ble filmet slik at de fikk se seg selv. En flott dag med fornøyde deltagere og god stemning!


Skikarusell og klubbrenn 2017:
39 barn fra barnehagealder tom 1 klasse har deltok på årets skikarusell og 55 stykker deltok fom 2. klasse tom seniorer. Vi fikk gjennomført 8 av 9 skirenn med alt fra nullrenn, hodelyktrenn, skilek og poengrenn med og uten tid. Tusen takk til løypekjørerne Ketil Reitan, Esten Engan, Ivar Bjørgen, Arnstein Holte og Jon Olav Eidsmo som har ordnet med perfekte spor både i lysløypa og på Langmyra i hele vinter. Tusen takk også til de som har hjulpet til med tidtaking: Anders Stensås, Morten Mellingen og Simen Stensås samt våre fantastiske kjøkkenhjelpere i skihytta Anne Reitan og Toril Langland! 
Årets klasse (klassen med flest prosentvis flest deltagere) ble i 2017 delt mellom 2. og 3. klasse hvor begge klassene hadde over 60 % deltagelse. De fikk hver sin fruktkorg fra Prix Ler.
Klubbrennet ble avviklet 8. mars i lysløypa. 38 stk stilte til start. Rekorddeltagelse i seniorklassene. Klubbmestere ble Maria Langland Nyutstumo og Jan Magnus Røsbjørgen. Premieutdeling for klubbrennet ble gjort i skihytta rett etter rennet. 
Premieutdeling for poengrennene ble avviklet i gymsalen på Flå skole mandag 3. april sammen med trimavdelinga og uttrekning av fjorårets Flåtrimmer som ble Simen Raaen Grenstad. 



Skitreningene
Som i de foregående årene har det vært fellestreninger med samarbeidsklubbene Trønderlyn, Lundamo og Hovin på mandager og torsdager fra høsten. Dette fungerer fint og gir et større miljø med sine positive følger.  
Det legges ut fortløpende informasjon på hjemmesiden til Flå il etter at våre løpere har deltatt på skirenn. Flere av de yngste har deltatt på Heimdalstafetten og Buviksprinten samt lokale skirenn som Trønderlynrennet og sonerenn på Leik.
Det jobbes godt og systematisk for å gi et tilbud som er variert og tilrettelagt for den enkelte. I skisesongen 2017/2018 er det Flå som planlegger og tilrettelegger for trenerteamet.
Miljøsamling på Savalen ble det også i 2017 helga 24.-67. november. Hele 80 små og store koste seg på Savalen i skikkelig vinterstemning og flotte skiforhold. Men i tillegg til ski og utelek ble det tid til både bading, besøk i nissehuset og sosiale aktiviteter med gode folk.

Langmyra. 
I februar 2017 ble nye, flotte og informative skilt og kart satt opp flere steder på Langmyra. Bjarne Sommersel har gjort en super jobb for skiavdelinga i samarbeid med Melhus kommune og eMap. Tusen takk!
Takket være en kjempeinnsats fra løypekjørerne (Ivar Bjørgen, Esten Engan, Arnstein Holte og Ketil Reitan) ble det flotte løypeforhold også denne vinteren. Løypenettet er som tidligere år det samme, men i tillegg kjørte de opp en ny flat løypa på selve Langmyra som har vært populær for de som liker det flatt.
Stor takk til Skisportens venner for all dugnadsarbeid både i forbindelse med rydding av løypa og oppussing av brakkene.
Dagens løype ble arrangert gjennom Trondhjems Skiklubb 12. februar 2017 hvor trimavdelinga hadde saftstasjon ved Ulvehiet.
Med god markedsføring via hjemmesiden og Facebook har vi tiltrukket oss mange utabygds på Langmyra. Og med GPS sender blir det enkelt for folk å følge med når løypene er kjørt opp: http://skisporet.no/sortrondelag/langmyra.
Nyeste på Langmyra: Ny betalingsløsning: Bom fra 16.12.2017. Brukerne får nå mulighet til å betale med bankkort. Fornøyde brukere. 

Lysløypa. 
Skihytta ble gjennomgått og rengjort under dugnaden 21. oktober 2017. Det kjøres opp etter planen som de aktive går etter i forhold til fristil/klassisk. Jon Olav Eidsmo kjører i lysløypa i tillegg til de som kjører på Langmyra.

Flå Ils ski på nett: 
Vi jobber hele tiden med å legge ut relevant informasjon på vår del av hjemmesiden til Flå IL. Der legges det ut informasjon om det skiavdelingen holder på med, det være interne arrangementer eller andre arrangementer som våre aktive har deltatt på. For mer info, se http://flåil.no.
Vi har også to grupper på Facebook som brukes som infokanal i tillegg til hjemmesida; Langmyra skianlegg, Flå il ski, og Flå IL, ski

Egen email adresse: flaaski@gmail.com. Alle henvendelser til skiavdelingen bes gjort via denne.

Økonomi. 
Se eget vedlegg.


13. februar 2017
For skistyret
Jon Olav Røsbjørgen
leder

